Vain kahdeksan kuukauden ikäinen Hupsi-chihuahua menehtyi äkillisesti tiistaina.

Alle kaksi kiloa painava koira menehtyi tiistaina.

Omistaja epäilee kuoleman johtuneen purulelusta.

Evira ei vahvista väitteitä.

Hupsi kuoli eläinlääkäriasemalla. EMMI KOLU

Nuori chihuahua kuoli äkillisesti Kangasalalla. EMMI KOLU

Torstaina 10. marraskuuta Hupsi -nimiselle chihuahualle annettiin donitsin muotoinen puruluu. Vielä tuolloin kangasalalainen Minna Leino, 46, ei osannut aavistaa, mitä hänen tyttärensä ensimmäinen oma koira tulee vielä kokemaan. Kului vain minuutteja siitä, kun koira oli upottanut hampaansa herkkuun. Pian Leino huomasi, että kahdeksan kuukauden ikäinen lemmikki voi huonosti.

- Sen kakka tuli ihan vetenä ja limaisena ruikulina. Soitin eläinlääkärille, joka tuli suoraan kotiimme ottamaan veri- ja virtsakokeet. Ne olivat täysin puhtaat.

Eläinlääkäri kiinnitti heti huomionsa Hupsille syötettyyn tummasisältöiseen luuhun ja otti sen mukaansa lähettääkseen pienesti haukatun makupalan jatkotutkimuksiin. Seuraavana päivänä koira ei enää heiluttanut häntäänsä eikä juossut. Edes perheen muut koirat eivät saaneet sitä innostumaan leikkiin. Apaattisuus jatkui. Vielä lauantaina Hupsi söi ja joi - turhaan. Mikään ei pysynyt pienen tassuttelijan elimistössä. Kaikki merkit viittasivat siihen, että syyllinen on siannahasta tehty kierreluu. Koiran käytös ei palautunut sellaiseksi, minkälaisena se tunnettiin.

Koira ei ehtinyt syömään koko luuta. EMMI KOLU

Äkkikuolema

Maanantaina matka jatkui Kangasalan eläinlääkäriasemalle, jossa sanottiin, että koiralla on luun aiheuttama vatsakalvontulehdus. Hupsille määrättiin erilaisia lääkkeitä, sillä samalla huomattiin, että sille oli kehittynyt paise.

- Nesteet koiran elimistössä olivat hukassa. Se oli ihan kuivunut. Menimme seuraavana päivänä tiputukseen, koska Hupsi ei enää liikkunut sängystä mihinkään. Se ei ottanut meihin mitään kontaktia ja virtsasi alleen.

Tiputuksessa Hupsi oli jo niin heikko, että eläinlääkäri määräsi alilämpöisen koiran Nekalan eläinsairaalaan.

- Koira laitettiin tiputukseen. Hupsi rääkäisi kerran, kun verikoetta yritettiin ottaa. Siinä se sitten olikin. Mitään ei ollut enää tehtävissä, vaikka sitä yritettiin elvyttää. Sanoin vain, että nyt se on mennyt.

Hupsin sydän pysähtyi eläinlääkäriaseman pöydällä.

Luumysteeri

Omistaja epäilee purulelun johtaneen Hupsin kuolemaan. Leino kertoo, että luu on ostettu Pirkanmaalla olevasta eläinkaupasta vain muutamaa päivää ennen sen syöttämistä. Hän ei kerro paikan nimeä, koska aikoo selvittää ensin tarkat faktat. Nainen sanoo, että Kiinasta peräisin oleva luu on suomalaisen maahantuojan.

Nuori chihuahua sai ensimmäiset oireet jo kymmenessä minuutissa. EMMI KOLU

Iltalehti tavoitti Leinon kertoman maahantuojan, joka halusi oikaista huhut luun alkuperästä. Hänen mukaansa kyseinen luu ei ole peräisin heiltä, eivätkä he ylipäänsä tuo sen kaltaisia luita Kiinasta, vaan Brasiliasta.

Oikaisu 18.11 kello 15.03: Iltalehden 17. marraskuuta julkaisemassa uutisessa " Hupsi-chihuahua kuoli äkillisesti - puruluussa oli hometta " oli virheellistä tietoa. Jutussa väitettiin, että Eviran alustavien tutkimusten mukaan koiran syömä purulelu oli voimakkaasti bakteeriperäinen ja täynnä homeitiöitä. Tämä ei pidä paikkaansa. Hupsi-chicuahuan puruluuta ei ole lähetetty tutkittavaksi Elintarviketurvallisuusvirasto Eviraan. Markkinavalvontana puruluita tutkitaan Evirassa pistokoeluontoisesti. Eviralla ei ole tietoa puruluihin liittyvistä koirien kuolemantapauksista. Toimitus pahoittelee virhettä.